Uncategorized | Maria's Blog | Página 2\nDimarts 4/05/2010 Espai de plàstica!!!\nPosted by marianavarromolina in Uncategorized.\tDeja un comentario\nAvui hem tornat a les escoles després de dues setmanes i hem canviat d’espai. Durant aquestes tres últimes setmanes a les escoles estaré a l’espai de plàstica amb la meva companya Miriam Rubio i amb l’Eulàlia que és mestra de P-5.\nAvui hem realitzat una activitat d’experimentació amb diferents tipus de papers. L’Eulàlia ha repartir trossos de diferents tipus de papers a cada nen (paper de vidre, paper de pinotxo, paper de cel·lofana de color groc i cotó fluix) i els ha deixat una estona perquè els toquessin i experimentessin amb ells. Els nens de seguida han comentat que el paper de vidre era raspós i que si miraves a través del paper de cel·lofana tot es veia groc. Després ha explicat als nens que l’activitat consistiria en pintar a sobre de cada un d’aquests papers amb ceres però que abans de fer-ho havien de fer hipòtesis sobre a quins papers seria més fàcil pintar-hi o a quins costaria més o fins i tot no es podria pintar. Els nens han anat fent hipòtesis: alguns deien que a sobre del paper de vidre no s’hi podria pintar perquè era molt raspós, altres deien que sí; alguns pensaven que a sobre del paper pinotxo tampoc podrien pintar perquè era molt fosc i que en canvi sí que ho podrien fer a sobre del cotó fluix, altre creien que aquest últim material era massa tou per poder pintar-hi i que es trencaria… La veritat és que tots els nens, des dels més petits fins als més grans, han participat i han dit la seva opinió.\nDesprés, la Míriam i jo hem ajudat a l’Eulàlia a repartir un paper de cada tipus a cada nen. Tots estaven neguitosos per començar a pintar i comprovar si el que havien dit es complia. De seguida que han tingut els papers han començat a pintar i ens anaven ensenyant molt sorpresos quins eren els resultats. M’ha sorprès molt veure com els nens han anat experimentant per si sols mentre l’Eulàlia simplement els anava guiant Entre tots hem descobert que hi ha papers màgics!!! (per exemple que si pintem a sobre del paper de cel·lofana groc canvia el color amb el qual pintem, o que si barregem el color blau i el rosa a sobre del paper de vidre apareixia el color lila i que l’única manera de pintar el cotó fluix sense que es trenqui és refregant-lo contra algun paper que ja estigui pintat…). Ha sigut molt curiós veure que com quan un nen feia algun “nou descobriment” de seguida tots els altres l’imitaven i comprovaven per ells mateixos si el que deia el company es complia. Tots els nens han acabat fent uns dibuixos preciosos que després hem penjat en un gran mural al passadís.\nDe la sessió de plàstica que he vist avui, m’agradaria comentar les següents reflexions:\n– Abans de començar l’activitat, l’Eulàlia ja l’havia planificada i preparada i també havia condicionat la classe: ja havia començat a retallar els trossos de paper que donaria als nens, havia preparat les ceres i havia folrat les taules amb paper per tal que no es taquessin. L’Eulàlia ens ha explicat que, especialment en les activitats de plàstica en les quals es necessiten materials i suports diferents, és molt important fer aquest preparatius de forma prèvia per tal que l’activitat sigui més àgil i perquè la mestra pugui estar pendent dels nens en el moment que la fan. A més, també ha insistit molt en el fet que és molt important folrar les taules per tal que els nens puguin pintar i experimentar lliurement sense patir per tacar-les.\n– Avui, hem tingut a l’aula un nen de P-4 amb necessitats educatives especials. Personalment, és un dels temes en el que intento fixar-me per tal de veure quins recursos utilitzen les mestres per tal d’integrar al màxim aquests nens a l’aula. Aquest nen sempre va de la mà d’un altre company de la seva mateixa classe. Quan hem arribat a la classe de l’Eulàlia, aquest nen volia seure al costat del seu amic però no hi havia lloc. L’Eulàlia de seguida ha afegit una altra cadira per tal que poguessin estar junts. La veritat és que m’ha semblat una actitud molt encertada per part de la mestra que de seguida s’ha adonat que, per aquest nen, el seu company és com un referent i que necessita tenir-lo a prop per tal de sentir-se segur.\n– Finalment, també m’agradaria comentar que m’ha semblat fantàstica l’activitat que hem realitzat. Crec que és una activitat relativament senzilla d’organitzar i que requereix material fàcil d’aconseguir però que alhora ha permès que els nens experimentessin i que gaudissin molt durant aquesta estona.\nDivendres 30/04/2010 Segona sessió de mestres\nAvui hem fet la segona sessió de mestres. Després d’escoltar les intervencions que han fet les mestres, m’agradaria ressaltar els següents punts:\n– Pautes d’avaluació: En aquesta sessió de mestres s’ha tornat a comentar el tema de quins criteris segueixen les mestres per avaluar als seus alumnes. Les mestres han explicat que tenen poques mesures per avaluar i que allò més important és que els alumnes vagin assolint poc a poc petits objectius. En aquest sentit, és fonamental que la mestra valori molt els petits avenços de cada alumne ja que això millorarà la seva autoestima i la seva motivació a l’hora d’enfrontar-se a nous reptes. Relacionat amb aquets punt, també s’ha comentat el tema de l’escriptura i si era adequat que els mestres d’infantil no corregissin les faltes d’ortografia dels alumnes. La resposta de les mestres ha sigut unànime: l’objectiu és que els alumnes comencin a escriure i no tant que ho facin bé, sense faltes d’ortografia. En efecte, penso que a l’etapa d’infantil allò més important és que els alumnes s’atreveixin a començar a expressar-se amb la llengua escrita i que li agafin el gust. Quan comencin a tenir més domini, els alumnes ja començaran a fixar-se com s’escriuen correctament les paraules (i ho acabaran de treballar durant tota l’etapa de primària).\n– Nens amb necessitats educatives especials: Pel que fa als nens amb necessitats educatives especials, es va comentar que a totes les escoles s’intentava adaptar-se al màxim a les seves necessitats per tal que se sentissin còmodes i segurs. Una de les mesures que es prenen a l’Eulàlia Bóta per tal que aquests nens, i també els grups de més petits (P-3), puguin orientar-se amb facilitat és tenir un horari en el qual surten les fotografies de cada mestra amb qui els nens fan classe.\n– Actituds conflictives dins de l’aula: Un dels temes al qual vam dedicar més estona va ser com actuar davant d’una actitud violenta a l’aula. En aquest sentit, la mestra ha de situar-se sempre pensant que davant d’una actitud violenta, el nen sempre ens està dient alguna cosa. Algunes mestres van comentar que a les seves escoles hi havia nens amb situacions familiars molt complicades que repercutien molt en l’estabilitat dels nens. Però també podem trobar actituds negatives que responguin a situacions més puntuals que generen angoixa en els nens (la separació dels pares, la mort d’algun familiar, que aquella nit el nen o nena no hagi dormit bé, etc.) El paper de la mestra en aquests casos ha de ser sempre el d’intentar comprendre a aquest nen o nena i fer tot el que estigui en les seves mans per tal que el nen almenys estigui el millor possible les hores que passa a l’escola. Aquesta tasca serà més fàcil si la mestra coneix bé a aquest alumne i la seva situació familiar i si té un bon vincle afectiu amb l’infant.\nTambé es va comentar el tema de com actuar quan un nen es nega en rotund a fer una activitat. De la mateixa manera que he comentat anteriorment, la mestra ha de saber veure més enllà d’aquesta actitud i adaptar-se a cada cas concret. Si és un nen que la mestra sap que no té cap problema concret i que repetidament utilitza aquesta actitud per cridar la seva atenció, potser podrà intentar que realitzi l’activitat com tots els altres nens. En canvi, si la mestra veu que un nen té un mal dia (està trist, neguitós, no es troba bé…) serà convenient que aquesta li dediqui una estona per estar per ell de forma més individual, per fer-lo sentir més recollit i estimat.\n– Relació família-escola: Un altre dels punts tractats va ser com es podia des de l’escola fomentar la relació família-escola quan es trobaven amb pares conflictius o que no responien a les iniciatives proposades des de l’escola. En aquest sentit, les mestres de les escoles que es trobaven amb situacions com aquesta ens van explicar la seva experiència i ens van dir que , tot i que era un procés molt lent, poc a poc s’anaven aconseguint resultats. Allò fonamental per intentar que els pares participin a les escoles dels seus fills és que la mestra, i en general tota l’escola, estableixi una relació de confiança d’igual a igual amb les famílies. En la línia del projecte de Comunitats d’Aprenentatge, les escoles han d’obrir les seves portes i fer que les famílies també se’n sentin part i puguin compartir amb els mestres i els seus fills el projecte escolar. Una de les propostes que en aquesta mateixa línia du a terme l’escola Rosa dels Vents és dedicar una de les tardes de la setmana a què els pares vinguin a les aules i organitzin una activitat per fer amb els nens.\nDimarts 27/04/2010 Punts de vista\nAvui hem començat la classe amb la dinàmica proposada per la Marta i la Soraya que tractava els tema dels diferents punts de vista. A partir de la lectura d’un fragment de “Nens de vidre” han fet una proposta d’activitat que ens ha servit per adonar-nos com totes les persones veiem la realitat des del nostre punt de vista. Hem traslladat aquesta situació a l’etapa d’infantil i ens hem plantejat com actuar davant de situacions en les quals (tal i com li passa al Pau de “Nens de vidre”) veure la realitat des de diferents punts de vista pot crear conflictes.\nCom a futures mestres, és molt important tenir en compte que a l’aula tindrem tants punts de vista com nens hi hagi i que hem de tenir la capacitat de conèixer el caràcter de cada nen i les seves particularitats (les seves aptituds, allò que li costa més o que li fa por, el seu entorn familiar, etc.) Conèixer bé als nostres alumnes ens permetrà posar-nos al seu lloc i entendre les seves actituds (tant si són positives com negatives) dins de l’aula. A més, també és molt important no homogeneïtzar els punts de vista ni les actituds dins de l’aula sinó intentar oferir una atenció el més individualitzada possible. Per exemple, és possible un nen un dia concret estigui més neguitós o trist i li costi més seguir el ritme de la classe perquè ha passat mala nit o perquè té problemes a casa. En aquest cas, la mestra ha de saber veure que potser aquell dia, aquest nen necessita una atenció més individualitzada i sentir-se una mica més protagonista (fent que aquell dia sigui l’ajudant de la mestra, buscant una estona per parlar amb ell a soles i donar-li carinyo, etc).\nUn altre punt important que ha de treballar la mestra a l’aula és fomentar que els alumnes sàpiguen posar-se al lloc dels altres companys i així puguin entendre les seves reaccions. Intentar promoure aquesta actitud és molt important en aquestes edats (caracteritzades de forma general per l’egocentrisme) ja que afavoreix la comunicació entre ells i les habilitats socials. A més, el fet d’adoptar el punt de vista de l’altre també és molt útil a l’hora de tractar situacions conflictives a l’aula (fent reflexionar als nens com se sentirien ells si algú no els deixés jugar, o si algú els hagués insultat o fet sentir malament…)\nPer últim, i no menys important, la mestra també ha de saber posar-se a la pell dels pares i entendre les seves inquietuds, les seves pors, per poder guiar-los i així afavorir una bona relació família-escola que repercutirà positivament en el desenvolupament de l’infant.\nLa segona part de la classe, l’hem dedicada a fer les cotutories. Ens hem tornat a ajuntar la Marina, l’Alexia, la Cristina i jo i hem compartit les nostres experiències durant les tres setmanes anteriors. L’Alexia i la Marina ens han explicat què han fet els nens de P-5 i P-4 durant els matins de dijous (com funcionen els tallers matemàtics a P-5, el projecte de l’eixample, com es van organitzar per fer l’àlbum del segon trimestre) i la Cristina i jo els hem explicat com funcionen els espais de plàstica i de construccions. A més, hem tingut la sort de què la Marina va ser una de les persones que va tenir l’oportunitat d’anar de Colònies amb els nens de l’Eulàlia Bóta i ens ha pogut explicar com va ser aquesta gran experiència. Les cotutories, a més d’ajudar-nos a acabar d’assimilar els continguts que hem treballat, també són molt útils perquè ens donen l’oportunitat d’escoltar altres punts de vista en relació a les experiències viscudes.\nDijous 22/04/2010 Anticipació de Sant Jordi!\nLa sessió d’avui ha començat amb la dinàmica proposada per la Keren i l’Amagoia. Han treballat un tema relacionat amb l’autoestima i ens han proposat una activitat en la qual totes les companyes de classe havíem de dir un adjectiu o comentari positiu a una de les nostres companyes, i així successivament. Crec que ha sigut una dinàmica molt encertada ja que, a part de començar el dia amb comentaris positius, ha ajudat a potenciar els sentiment de grup i també a adonar-nos de com ens veuen els altres. Després les companyes que s’encarregaven d’exposar ens han donat alguns consells i propostes que ajuden a treballar l’autoestima a l’etapa d’infantil: fomentar els hàbits d’autonomia, tenir cada dia un encarregat de l’aula, elogiar als nens (reforç positiu), etc.\nPenso que a l’etapa infantil, l’autoestima és un tema imprescindible a treballar a les aules. Si els nens disposen d’una bona autoestima, no tindran cap problema en enfrontar-se a les diferents activitats i propostes i se sentiran segurs i motivats a l’hora de realitzar-les i fins i tot a l’hora de preguntar dubtes a la mestra. En relació a aquest tema crec que la tasca de la mestra és fonamental. Per una banda, ha de saber veure com és cadascun dels seus alumnes i detectar quins nens tenen una autoestima més baixa i en conseqüència se senten més insegurs o desmotivats a l’escola. Per altra banda, la mestra té un paper molt important alhora de fomentar l’autoestima en els seus alumnes. És molt important que els nens des de ben petits es vagin formant una imatge positiva d’ells mateixos ja que això afavorirà el seu autoconcepte acadèmic i el seu desenvolupament general com a persona. En aquest sentit, crec que la mestra ha de recordar que en aquestes edats els infants són molt sensibles i que s’estan començant a formar com a persones i que, per aquest motiu, qualsevol paraula o actitud negativa pot ferir greument la seva autoestima. Per això, la mestra sempre haurà de confiar en les possibilitats de cada alumne, respectar els ritmes d’aprenentatge individuals i oferir-hi l’ajuda ajustada i elogiar els petits avenços de cada nen (sempre evitant els comentaris negatius quan tenen dificultats en realitzar alguna tasca).\nA la segona part de la classe hem estat comentant les aportacions que vam fer de la conferència de la Lourdes Martín “Tres caixes plenes d’art” i després, aprofitant que demà és Sant Jordi hem parlat d’alguns llibre que ens han agradat i que ens agradaria recomanar a la resta de la classe. La veritat és que s’han recomanat llibres que m’ha semblat molt interessants i que he anat afegint a la meva llista de properes lectures.\nDimarts 20/04/2010 Escola lliure\nAvui hem fet classe a la universitat. Hem vist un reportatge sobre dues Llar d’Infants, “La Caseta” i “El Tatanet” molt diferents del que estem acostumats titulat un “preescolar alternatiu”.\nAquestes dues llars d’infants es caracteritzen per la gran implicació de les famílies ja sigui coordinant i organitzant el funcionament de l’escola o fins i tot formant part de l’equip de mestres. Alhora en aquestes escoles els nens treballen per experimentació, és a dir, a les aules els infants tenen diversos espais (de psicomotricitat, llegir contes, pintar, jugar…) i poden circular lliurement per les classes.\nDesprés de veure els vídeos, hem dividit la classe en dos grups; un dels grups s’ha encarregat de buscar els aspectes positius, negatius i allò que ens havia semblat més interessant; l’altre grup havia de buscar les semblances i diferències entre les escoles del vídeo i les escoles on estem fent l’estada cada setmana. Un dels aspectes que ha generat més polèmica ha sigut el de la gran implicació de les famílies a les escoles.\nAquest debat m’ha fet reflexionar sobre l’educació que ofereixen la les llars d’infants i ho he comparat molt amb la llar d’infants en la que estic treballant actualment.\nPel que fa a la implicació de les famílies, crec que és molt positiu i del tot necessari que a l’etapa d’educació infantil les famílies participin activament a les escoles i a les llars d’infants. No obstant, crec que no sé si pot ser del tot beneficiós que un familiar sigui l’educador del seu fill/a. Crec que el context familiar i el context escolar presenten diferències que poden complicar la posada en pràctica d’aquesta relació educativa i alhora filial. Per un nen o una nena petit és difícil distingir quan el pare o mare fan realment de pare o mare o quan estan fent de mestres. Amb els pares, els nens acostumen a comportar-se de forma diferent de com ho fan amb els pares (tenen més confiança, sempre volen ser els protagonistes, agafen més rabietes..) i per això crec que el fet que el pare o mare sigui alhora el mestre del seu fill/a pot ser complicat tant pels familiars com pels propis nens. A la llar d’infants on treballo crec que, sense arribar a l’extrem que els pares siguin els mestres dels seus fills, tenen propostes molt interessants per tal d’afavorir la relació família-escola. És una llar d’infants molt oberta a les famílies: l’educadora contínuament demana a les famílies diferents materials per tal que els nens treballin després a classe, els pares i familiars participen i assisteixen a les sortides, organitzen les festes de fi de curs, etc. A més, els pares poden entrar a dins de les aules tan quan deixen als seus fills com quan els vénen a buscar, moment que poden aprofitar per parlar amb l’educadora o per observar al seu fill i demanar-li que li ensenyi les joguines o els murals de classe… Un altra de les propostes que fan és la “setmana dels avis” en la qual assisteixen els avis o algun altre familiar de cada infant i preparen alguna activitat per a tota la classe: explicar un conte, fer un pastís, plantar plantes, fer construccions de fusta, ballar… Son unes sessions molt enriquidores per tothom: pels avis que se senten únics, pels seus néts que saben que aquell dia són els protagonistes, pels altres nens i també per l’educadora que té l’oportunitat d’observar les dinàmiques proposades pels avis i alhora conèixer millor l’entorn familiar del nen. En aquest sentit, crec que qualsevol proposta que afavoreixi la comunicació entre la mestra i la família és molt positiva per al nen.\nReferent a la llibertat atorgada als nens en aquest tipus d’escoles, crec que sí que és positiu que els nens aprenguin experimentant ja que això afavoreix la seva creativitat i autonomia. De totes maneres, crec que , especialment en nens de 0 a 6 anys, també és molt important fomentar activitats més dirigides com cantar cançons, saber fer silenci i escoltar quan la mestra explica un conte o proposa una activitat. Penso que és important que els nens s’acostumin a seguir i a complir algunes normes i que es combinin els moments d’activitat més dirigida amb moments de joc o d’activitat lliure.\nDijous 15/04/2010 “Tres caixes plenes d’art”\nAvui els tres grups (2A, 2B i 2C) ens hem trobat a la sala de graus per assistir a la conferència de Lourdes Martín “Tres caixes plenes d’art”.\nLa Lourdes Martín és mestra d’educació infantil i li van concedir una llicència d’estudis que va dedicar a elaborar un projecte per acostar i treballar els artistes a les escoles. L’objectiu del seu projecte, en definitiva, ha estat fer un recull de propostes i recursos per als mestres d’educació infantil per treballar tres artistes propers (Tàpies, Miró i Picasso) en aquesta etapa.\nAl principi, la Lourdes ens ha explicat en què consistia el seu projecte i com havia treballat cada artista. També ens ha fet molt d’èmfasi en el fet que el projecte pretén integrar les tres àrees del currículum d’educació infantil (descoberta d’un mateix i dels altres, descoberta de l’entorn i comunicació i llenguatges). Per tal d’aconseguir treballar els artistes des d’una proposta multidisciplinar, la Lourdes va triar una vessant concreta de cada artista que es pogués aprofitar amb els nens d’infantil. Tot aquest projecte ha quedat concretat en tres caixes (una per cada artista) plenes de diferents recursos i en un blog on s’explica en què consisteix el projecte.\nDesprés d’aquesta explicació, la Lourdes ha anat obrint les tres caixes i ens ha anat explicant quins recursos contenien i com els podíem treballar amb els nens i nenes d’infantil. Ens ha explicat que el seu objectiu és que fossin materials pràctics i àgils per treballar amb nens i que també servissin com a suggeriments o idees per crear altres propostes. La caixa de Tàpies se centrava en les textures i l’entorn, la caixa de Picasso ens els sentiments i emocions i la caixa de Miró en els símbols i colors. M’ha sorprès la gran quantitat de recursos que amagava cada capsa i la cura i la dedicació amb què la Lourdes els havia realitzat.\nA la “Caixa de Tàpies” hi havia, per exemple: un sobret amb trossos de fusta de mides i textures diferents, quaderns per fer puzzles, una bossa amb retalls de robeta de textures diferents per endevinar de què es tractava, imatges de diferents moments de la vida de l’artista per ordenar-les cronològicament, etc.\nA la “Caixa de Miró” hem trobat recursos per treballar els colors i els símbols, associacions de paraules amb objectes, identificar diferents figures en l’obra de l’artista.\nA la “Caixa de Picasso” hem vist endevinalles, lletres amb velcro per construir petites frases, ulleres de colors, miralls…\nA més, a cada capsa hi havia una titella (la Tapioca, la Miroia i la Picassia) que servien com a “mascota” o “protagonista” per treballar cada artista. La Lourdes ens ha explicat com era molt útil partir de la biografia de l’artista per tal d’apropar la seva obra als nens (així els nens poden fer deduccions sobre el que representa un quadre o sobre com es devia sentir l’artista quan el pintava, etc).\nAl veure les capses, m’he adonat com a partir dels recursos que ofereixen es poden treballar totes les àrees i capacitats: la lectura i escriptura, les matemàtiques, la descoberta de l’entorn, l’anglès, potenciar la línia artística, treballar capacitats d’anàlisi, percepció, relació, d’interpretació, de sensibilitat… A més, tots els recursos són molt atractius pels infants i també molt pràctics per les mestres.\nTot i que la Lourdes ens ha explicat la dificultat d’expandir aquest projecte per les escoles, a mi m’ha semblat una conferència molt interessant i m’ha donat moltes idees que de ben segur posaré en pràctica en el meu futur com a mestra.\nDimarts 13/04/2010 Segon dia de construccions.\nAvui hem canviat una mica la dinàmica de l’espai de construccions. Abans de començar, ens hem ajuntat els dos grups de construccions a l’aula de psicomotricitat (el grup de la Georgina que fa construccions petites; i el grup de l’Angus que fa construccions grans). Un cop hi érem tots, ens hem assegut en rotllana i les mestres han explicat que avui els nens i les nenes podrien triar a quin espai volien anar: si volien anar a la classe de les estrelles amb la Georgina o si volien quedar-se a l’aula de psico amb l’Angus. Abans de prendre la decisió, hem estat parlant una estona sobre les Colònies: els nens estan entusiasmats i força neguitosos i a tothora parlen de les colònies. La Georgina ens ha explicat que ella ja havia tret el sac i que aquesta tarda ja es prepararia la motxilla. Tots els nens han anat intervenint i explicant com vivien a casa la preparació per aquesta gran “aventura”. M’ha fet molta gràcia la idea de que els nens s’emportin “petons”: els pares es pinten els llavis i fan un petó sobre un cartró perquè es quedi marcat i així quans els nens estiguin una mica enyorats o a la nit tindran els petonets dels pares. Després, tots hem tancat els ulls i hem pensat a quin espai volíem anar. Molts dels nens que estaven l’altre dia també han repetit avui però també han vingut altres nens que no coneixia. M’he adonat que els nens i nenes que tenen a la Georgina de tutora de seguida han triat anar amb ella. Avui m’ha explicat que ja va ser tutora d’aquest grup l’any passat, quan feien P-3. La veritat és que es nota que estan molt units amb la seva mestra i que li tenen molt d’afecte.\nQuan hem arribat a la classe, he ajudat a la Georgina a treure els diferents jocs i construccions i de seguida ens hem posat a jugar per no perdre més temps. Com l’altre dia, cada nen ha anat triant el joc que més li agradava. Jo he començat a jugar al dòmino amb la Nicole i l’Adrià: la veritat és que sabien força bé quines eren les regles del joc. La Georgina, com l’altre dia, ha anat passant per cada grupet de nens i jugava amb ells o parlava. M’encanta la relació que estableix amb cada nen i nena. Els nens de seguida li agafen confiança tot i que no sigui la seva mestra habitual i es nota que se senten molt còmodes quan estan amb ella. A més la Georgina sap veure què és el que necessita cada nen en cada moment i s’adapta a les seves necessitats. Sempre busca que els nens pensin, investiguin i aprenguin gairebé sense ni adonar-se’n. Avui, per exemple, ha fet boletes de paper de plata per tal que els nens les poguessin fer passar per unes construccions fetes amb tubs. Als nens els ha encantat la idea i han estat molt distrets veient com podien fer que les boletes passessin pels tubs. També ha tret figuretes d’animalets perquè els nens poguessin jugar-hi amb les construccions del Lego i inventar-se historietes. Això m’ha fet reflexionar sobre el fet que de vegades no és tan important tenir molts recursos sinó saber treure’n profit d’aquests.\nQuan ja quedava poc perquè fos l’hora, ens hem posat a recollir i la Georgina s’ha emportat un grup de cinc nens perquè l’ajudessin a guardar les construccions al pis de dalt. Jo m’he quedat a la classe amb la resta de nens i he aprofitat per observar la distribució de l’aula i per preguntar als nens que eren alguns dels murals o manualitats que havien fet. M’ha sorprès molt veure com els nens de la classe de les estrelles eren capaços d’explicar-me a la perfecció què és el que hi ha a la seva aula i que estaven treballant últimament. M’han ensenyat un mural amb relleu de l’eixample, uns cotxes fets amb plastilina que després anirien a sobre d’aquest mural, també m’han explicat que avui després del pati farien l’hora dels tresors (cada nen havia de portar un tresor i explicar-lo als altres). M’he adonat que la classe està plena d’estímuls i que tot està molt a l’abast dels nens (ho poden veure i tocar i la Georgina els hi deixa agafar). He notat com els nens s’il·lusionaven al ensenyar-me la seva aula i que sentien aquesta com a pròpia, com si fos una segona llar.\nM’ha agradat molt l’experiència d’estar aquests dos dies amb la Georgina a l’espai de construccions. Crec que és una mestra fantàstica, molt propera amb els nens; se li nota que gaudeix de la seva feina i transmet aquest entusiasme a tots els nens. A més, m’ha deixat participar moltíssim a l’aula i he après moltíssim d’ella com a mestra. La veritat és que fins i tot em sap greu canviar d’espai tot i que crec que també serà interessant conèixer un altre espai diferent i veure com treballen.\nAqui us deixo algunes fotos dels nens i de les seves magnífiques construccions. Ja veureu com la seva imaginació no té límits!\nDijous 8/04/2010 Riure per començar bé el dia!\nAvui la presentació dels llibre anava a càrrec de la Mireia i la Noelia. A diferència dels altres dies, ens han llegit un fragment del llibre “La niña del lápiz marrón”. Aprofitant el fet que a la nena del llibre li agrada molt llegir contes i que la mestra també ho treballa molt a l’aula, l’exposició s’ha centrat en el recurs del conte. Les companyes ens han fet reflexionar sobre quins contes recordàvem de la nostra infància i quina era la seva “moraleja”.\nHem parlat de contes com ara els tres porquets (on s’explica la importància de fer les coses ben fetes i de tenir paciència) o l’aneguet lleig (on s’ensenya que ser diferent no vol dir ser pitjor i que tots ens hem de respectar tot i que tinguem diferències).\nDesprés hem reflexionat i comentat alguns dels aspectes positius que aporten els contes als nens i nenes: estimulen la imaginació, permeten treballar l’expressió oral i també l’expressió escrita, són un bon recurs per fer reflexionar als infants sobre aspectes morals… Personalment, crec que el conte és un recurs que ens ofereix moltes possibilitats per treballar amb els nens i les nenes d’una forma atractiva pels infants.\nA la segona part de la classe, l’Anna, aprofitant que el dia 1 va ser el dia de l’humor al treball, ens ha preparat dinàmiques del riure perquè comencéssim el dia amb bon humor.\nHem començat jugant a “casa, inquilí, terratrèmol”, després hem intentat dir frases amb la llengua fora, hem jugat “presi, vice, secre”… La veritat és que totes hem rigut moltíssim i hem passat una molt bona estona! M’he adonat que potser feia molt temps que no reia així i de la importància de trobar estones per riure, per desconnectar i trencar la monotonia. A més, crec que dinàmiques com aquestes ajuden a fomentar el sentiment de grup i a perdre la por a fer el ridícul. De cara a la nostra feina com a mestres, crec que és important tenir present la importància de crear un clima distès a l’aula, de deixar que els nens riguin, de fer petites bromes, de que els nens notin que la mestra té una actitud positiva\nDimarts 6/04/2010 Espai de construccions\nAvui, després de les vacances de setmana santa, hem canviat d’espais a l’escola Eulàlia Bóta. Jo ja tenia molt clar quin espai volia triar: l’espai de construccions. Aquest espai el fa la Georgina que és la coordinadora d’Infantil de l’escola. Ja la vam conèixer el dia que va venir a la jornada de mestres i la veritat és que em va semblar una gran professional. Altres companyes també m’havien parlat molt bé d’ella i la veritat és que tenia ganes de compartir aquesta experiència amb ella. La veritat és que la meva intuïció no s’equivocava. Amb un dia he tingut prou per comprovar que la Georgina és una mestra fantàstica i que és un dels models que m’agradaria tenir de cara a la meva futura professió.\nAvui, la Georgina ja m’ha advertit que seria un dia una mica especial i que la dinàmica dels espais aniria una mica més lenta que els altres dimarts. És el primer dia que els nens tornen a l’escola després de les vacances de Setmana Santa i tots tenen moltes ganes de veure a les seves mestres i compartir amb elles tot el que han fet aquests dies. De seguida ho he pogut comprovar: tots els nens de la classe de les estrelles de mar abraçaven i perseguien a la Georgina per explicar-li les seves anècdotes. La veritat és que m’ha semblat que els nens tenen una relació molt propera amb la seva mestra i que senten una gran estima i admiració envers ella. La veritat és que aquesta actitud de la Georgina de prioritzar aquesta estona de comunicació amb els infants en comptes d’organitzar els nens i fer-los canviar ràpidament d’aula per realitzar els espais. Crec que en aquestes situacions és fonamental ser una mestra flexible com la Georgina i saber adaptar-se a allò que els infants més necessiten en el moment. Després d’un període de vacances, els infants necessiten tornar a situar-se i per això és convenient que estiguin una estona amb la seva tutora fins que se sentin còmodes.\nUn cop tots els infants han estat organitzats i amb les pinces col·locades, he anat a buscar als nens de P-5 i de P-3 per guiar-los fins a la classe de les estrelles de mar, que és on es fa l’espai de construccions. Abans de tot, la Georgina ha fet que tots ens asseguéssim en cercle i que ens presentéssim. Cada nen havia de dir el seu nom, de quina classe era i que havia fet a les vacances de setmana sant o com era la seva mona. Amb aquesta activitat, he observat com la Georgina afavoreix la comunicació i l’expressió oral entre els alumnes. Deixa que els alumnes intervinguin lliurement i parlin sense límits, que es facin preguntes entre ells i alhora ella també participa en les converses fent-los preguntes i mostrant molt interès i entusiasme en tot allò que expliquen els nens. A més, això afavoreix un clima distès i càlid que també contribueix a que tots els nens se sentin còmodes (tenint en compte que els nens no estan amb el seu grup-classe i que la majoria tampoc estan amb la seva mestra habitual).\nUn cop ens hem presentat, la Georgina ha explicat als nens que entre tots repartiríem els jocs i les construccions i que ells mateixos podien triar la construcció que més els hi agradés. Hi ha construccions i jocs molt diversos: peces de lego, un domino, un tangram, el joc del parxís, una construcció per fer formes amb gomes, etc. M’ha sorprès veure com els nens s’han anat distribuint de forma lliure per l’aula i han triat l’activitat que més els venia de gust fer i quan es cansaven provaven una altra. La veritat és que he notat algunes diferències en la manera de jugar i d’enfocar el joc en relació a les edats. En general, els nens de P-5 ja saben jugar de forma més cooperativa i busquen als companys per tal de passar-s’ho millor i de donar més sentit al joc. Per exemple, hi havia un grup de nens de P-5 que s’ho han passat “pipa” jugant al joc de l’oca i que m’he fixat com tots respectaven les normes i regles del joc. També, he vist un grup de nens de P-4 i P-5 que estaven fent una ciutat de forma conjunta amb les peces del Lego. Els nens de P-3, en general, encara juguen de forma més individual: alguns jugaven al domino ells sols, o al tangram o feien construccions, etc. Tot i així, vull comentar que tot els nens han mostrat una molt bona relació entre ells, independentment de l’edat (no hi ha hagut cap conflicte i quan un nen més petit volia afegir-se a un altre grup, els nens més grans l’acceptaven sense cap problema i l’ajudaven i li feien de guia.\nPer acabar, m’agradaria fer un comentari respecte a l’actuació de la Georgina durant el temps que els nens han estat a l’espai de construccions. El paper que ha assumit la Georgina a l’aula és el referent que m’agradaria seguir com a futura mestra quan realitzés espais/tallers/racons amb els nens. Deixa plena llibertat als nens per tal que juguin i s’organitzin com vulguin però alhora va passant pels diferents jocs i construccions i, a més d’observar els nens, participa i juga amb ells com si fos un més (sense assumir paper de mestra en aquest cas). A més, quans els nens s’apropen per ensenyar-li les seves construccions, sempre aprofita l’ocasió per elogiar la seva feina i per demostrar-los afecte.\nEn definitiva, crec que tant la Georgina, com tots els nens i nenes i jo mateixa hem passat una molt bona estona i hem après moltíssim avui a l’espai de construccions.


Cartells catalans. Art, literatura i música 1888-2018 - Grup Enciclopèdia\nArt, literatura i música 1888-2018\nAquest volum de la col·lecció «Cartells catalans» està dedicat a cartells del món de l’art i la cultura, principalment a la literatura i la música. Junt amb el volum anterior, dedicat al món de l’espectacle, és una bona recopilació dels cartells culturals de Catalunya.\nEl llibre recull una mostra representativa de cartells publicats des de la darrera dècada del segle xix fins a la primera del xxi. La selecció s’inicia amb un cartell de l’Exposició Universal de Barcelona del 1888, realitzat aquell mateix any, i s’acaba amb un de Frederic Amat, elaborat el 2018.\nEn el cartellisme han participat els autors més destacats de les arts plàstiques catalanes. Hi trobem artistes consagrats, com Ramon Casas, Antoni Clavé, Antoni Tàpies o Joan Miró; dibuixants, com Cesc, Lola Anglada o Joan Junceda, i poetes, com Joan Brossa.\nQuant a les activitats, es diversifiquen enormement: exposicions d’escultura, concursos de pintura, promoció de llibres, cobertes de revistes i llibres, festivals de música i poesia, promoció d’exposicions, etc.\nMajoritàriament es conserven en institucions com la Biblioteca de Catalunya, l’Arxiu Històric de la Ciutat de Barcelona, el Museu Nacional d’Art de Catalunya, la Biblioteca del Pavelló de la República, el Museu del Disseny, etc. La selecció es completa amb cartells conservats en arxius particulars, com ara la Col·lecció Rovira i la Col·lecció Marc Martí.\nMés d’un segle de cartells ens revelen la importància que tenien com a instrument de propaganda, però cal tenir present que van més enllà d’anunciar actes. Són l’expressió testimonial de diferents èpoques, tant des del punt de vista artístic com social.\n1888 – 1930. Entre dues exposicions\n1930 – 1940. Els anys de la República\n1940 – 1975. La llarga postguerra\n1975 – 1990. Cultura en democràcia\n1990 – 2018. Tot s’hi val i tot està per fer\nDirecció: Santi Barjau, doctor en Història de l’art per la Universitat de Barcelona i Roser Pintó Fàbregas, directora de la Unitat Gràfica de la Biblioteca de Catalunya\n170 cartells. Cada cartell va acompanyat d’una fitxa tècnica que reuneix les dades que se’n coneixen: autor, data, mides i taller d’arts gràfiques.\nVolum relligat i estoig en pell


Joc Proveu Thoth Spice: i veritable espia?\nProva interessant, que estima amb bogeria als fans dels dibuixos animats Thoth espècies, que es refereix a les amigues fidels: Clover, Sam i Alex treballant en secret en una organització que protegeix\nJoc en línia Proveu Thoth Spice: i veritable espia? - jugar sense registre\nJuga jocs flash Proveu Thoth Spice: i veritable espia? zxgame9.com línia .. Si t'agraden els jocs en línia Proveu Thoth Spice: i veritable espia? - compartir amb els teus amics.\nProveu Thoth Spice: i veritable espia?\nCom jugar el joc en línia Proveu Thoth Spice: i veritable espia?. El control del joc Proveu Thoth Spice: i veritable espia?. Prova interessant, que estima amb bogeria als fans dels dibuixos animats Thoth espècies, que es refereix a les amigues fidels: Clover, Sam i Alex treballant en secret en una organització que protegeix la humanitat. Però a part del fet que la nostra heroïna ha de complir amb les seves tasques d'espionatge, de manera que també viuen les adolescents ordinaris: assistir a l'escola secundària, sortir amb els amics, anar de compres, però a la vegada, ells estan sempre en alerta, preparats en qualsevol moment actuen com espies\nEl joc es pot trobar en una de les tres noies encantadores com vostè:\nKloverina - un metge de família rossa d'ulls blaus, ella sap molt sobre la moda i la vestimenta d'acord a les seves paraules. Molts en veure que sorgeix en la ment dels Cutie estereotips ximples, però Kloverina no és tan fàcil com sembla a primera vista.\nSamantha o Sam - una noia amb els cabells vermell flamejant i ulls verds. Una espècie d'establir aquesta bruixa! Fins i tot espiar vestit que ella fa servir, executat en verd. Ella ordres secretes del cervell.\nAlexander i Alex - la noia amb els cabells negre curt, li encanta l'esport actiu. Alexander - molt alegre espia.\nDesprés de passar aquesta prova, es decideix per algun dels espies i com es podia fer si vols estar en el seu equip misteriós.\nValora aquest joc: Jugat: 5109\nProveu Thoth Spice: i veritable espia? ( Vots20, Avaluació intermèdia: 4.3/5)


Ciberoteca: Índice temático: Ciències socials i humanitats > Història\nEstàs en: Consultes>Ciències socials i humanitats>Història\nS'autodefineix com la web de les Ciències Socials: història, geografia i història de l'art. Ofereix notícies i reportatges destacats, un directori per temes i una revista on line. Castellano\nRevista on-line sobre història centrada en l'Edat Mitjana. Així hi ha reportatges sobre fets històrics, però també hi ha notícies actuals com a commemoracions o la celebració d'algun congrés. Castellano\nWeb dedicada a la història amb notícies d'actualitat, reportatges, diccionari, tertúlies, espais monogràfics, recomanacions de llibres i pel·lícules, llocs emblemàtics de la història i molts altres recursos. Castellano\nPàgina web especialitzada en la història de la I Guerra Mundial (1914-1918). Inglés\nSocial Science Research Network permet accedir a un gran nombre de publicacions, articles i estudis especialitzats en ciències socials: economia, sociologia, història, etc. Inglés\nPortal especialitzat en història des d’una òptica nord-americana. Notícies, fòrums, efemèrides, reportatges, etc. Inglés\nÍndex temàtic que permet la localització de qualsevol museu existent al món. S’hi pot accedir tant per àrea geogràfica com per temàtica. Inglés


L’empresa propietària de La Tagliatella vol cotitzar al mercat continu i quedar sota l’aixopluc de la zona euro\nUn dels efectes de la globalització és que es pot estar prenent un cafè a la Xina i viure la mateixa sensació que si es fos a San Francisco o a Barcelona. Això passa per l’extensió mundial que tenen moltes franquícies de restauració, com Starbucks, KFC, Pizza Hut i Burger King. I sembla que Espanya és un bon lloc per a aquesta mena de negocis, fins al punt que un gegant mundial del sector, la companyia AmRest, ha decidit traslladar la seva seu des de Polònia a Pozuelo de Alarcón i es planteja començar a cotitzar a la borsa espanyola.\nL’empresa és un autèntic gegant de la restauració, amb firmes pròpies com La Tagliatella, Blue Frog i KAAB, a més d’actuar com a franquiciada o masterfranquiciador d’altres marques com KFC, Pizza Hut, Starbucks i Burger King. Un autèntic gegant amb 1.650 restaurants i 38.000 treballadors en 16 països: Polònia, la República Txeca, Eslovàquia, Hongria, Romania, Bulgària, Sèrbia, Croàcia, Eslovènia, Rússia, Espanya, França, Alemanya, Portugal, Àustria i la Xina.\nDe moment la companyia ja ha convocat una junta d’accionistes per al 6 de juny, la primera que farà a Espanya després del trasllat de seu, en la qual s’abordarà la sortida a la borsa espanyola -la companyia ja cotitza a Varsòvia-. De fet, AmRest ja ha començat a mantenir contactes amb la Comissió Nacional del Mercat de Valors (CNMV) i ha enviat a l’organisme algunes informacions, entre les quals la del canvi de domicili i la convocatòria de la junta.\nUna junta que a l’ordre del dia inclou diversos punts per facilitar la cotització a Espanya, com l’autorització al consell d’administració per fer els tràmits necessaris, una ampliació de capital amb càrrec a la prima d’emissió de 21 milions i un split per incentivar el moviment a borsa, convertint en 10 accions de 10 cèntims d’euro cada acció actual d’un euro. No se sap quin sistema seguirà la companyia per sortir a borsa, però fonts de l’empresa apunten al listing, el mateix sistema que va seguir al seu dia el Banc Sabadell, que consisteix a posar al mercat les accions amb la mateixa valoració de la companyia en llibres. D’aquesta manera es deixa al criteri del mercat l’ajust de la cotització, però sense fer una oferta pública de venda o de subscripció d’accions, uns sistemes que utilitzen les companyies quan busquen captar nous recursos.\nLa pregunta és per què AmRest, que ja cotitza a Polònia, s’ha traslladat i vol saltar a la borsa espanyola. La companyia, creada el 1993, va anar creixent, però no va fer el gran salt fins al 2010 amb l’entrada de Warburg Pincus al seu capital. Amb la bossa plena, l’any següent, el 2011, va comprar a Corpfin una empresa amb seu a Barcelona, Restauravia, propietària de La Tagliatella, en una operació de més de 200 milions d’euros que va permetre a la companyia de restaurants italians expandir el model a altres països. Restauravia ara forma part d’AmRest i té la seu a Pozuelo de Alarcón, un canvi que va coincidir amb l’aterratge de la seu social d’AmRest a Espanya i amb la fugida d’empreses de Catalunya després de l’1-O.\nPerò la Tagliatellano és l’únic motiu per traslladar l’empresa a Espanya i cotitzar al mercat continu. Al darrere, diuen fonts que coneixen l’operació, hi ha la intenció d’entrar en una borsa aixoplugada per l’euro. Espanya, el segon país en vendes d’AmRest, “és un mercat més rendible i més estable”, reconeixen fonts de la companyia.\nAmRest està ara en mans de fons -FCapital Dutch, Nationale-Nederlanden, AVIVA, PZU PTE- i un terç de les accions cotitzen lliurement a borsa. La companyia té a Espanya 220 establiments La Tagliatella i 50 KFC, amb 3.340 empleats, a més de 300 treballadors a les oficines d’AmRest. A més, el setembre passat va obrir a Madrid el primer restaurant Blue Frog d’Europa. L’última gran operació va ser a l’abril, quan es va convertir en el masterfranquiciador de Pizza Hut a Rússia, l’Azerbaidjan i Armènia.\nEl creixement de la companyia es reflecteix en les vendes del primer trimestre: 348 milions d’euros, un 31% més que el mateix període de l’any anterior. A Espanya van arribar a 55 milions, un 13% més.


La Fura dels BausPresentació final del primer workshop d'Èpica - La Fura dels Baus\nPresentació final del primer workshop d’Èpica\nEl proper diumenge 17 de juliol es farà la presentació pública dels treballs desenvolupats pels participants en el primer workshop d’Èpica, l’espai d’aprenentatge multidisciplinari entorn de les arts escèniques concebut per La Fura dels Baus. A més, un grup d’arquitectes de Luzerna exposaran el seu projecte acadèmic: una sèrie de propostes arquitectòniques ideades com a seu del centre Èpica.\nL’acte se celebrarà al Parc d’Humanitats de la Universitat de Barcelona (c/Perú, 52), a partir de les 21h, i comptarà amb parlaments sobre els treballs realitzats, performances i col·loqui final. Serà a porta tancada amb invitació prèvia.\nEl primer workshop d’Èpica, desenvolupat per La Fura dels Baus gràcies a la col·laboració de EU Colective Plays i de la Universitat de Barcelona, va començar el passat 20 de juny. L’anomenat workshop ‘Sobre la memòria’ està basat en l’experimentació teatral, espacial i tecnològica sobre el concepte de la memòria (memètica, il·lustrada i digital) des d’una òptica multidisciplinària que permeti investigar els límits de l’escena. La formació impartida combina diferents disciplines com les arts, la ciència i les humanitats amb la innovació i la tecnologia, fet que s’adiu perfectament a alguns dels objectius del Parc de les Humanitats. El taller de diumenge és una clara mostra del vincle que es pot establir entre l’acadèmia, l’experimentació teatral i la creativitat multidisplinar.\nEn aquesta ocasió han estat 30 els participants en el workshop, provinents de diferents disciplines de les arts, la ciència i les humanitats, i becats per La Fura dels Baus després d’un procés de selecció.\nÈpica: un espai d’aprenentatge multidisciplinari entorn de les arts escèniques\nAl llarg de 36 anys La Fura dels Baus ha desenvolupat un mètode en les seves creacions, més enllà de les individualitats, articulat sobre el treball en comú i la suma de talent. Ara La Fura vol projectar la seva solvència creativa i l’èxit de la seva metodologia a través d’un espai que reuneix aprenentatge i experiència a l’hora de desenvolupar projectes creatius.\nA Èpica l’aprenentatge és el resultat de compartir coneixements; però, sobretot, és la conseqüència d’una experiència compartida. Èpica és la suma del treball entre diferents creadors, professionals, tècnics i científics que realitzen projectes que després seran validats per la societat a través de l’exhibició o la posada en escena. La creativitat també pot ser un material a compartir.\nÈpica està oberta a investigadors, alumnes de postgrau i doctorat, i també a alumnes de grau, formació professional i a tots aquells que, sense que importi quina sigui la seva disciplina, vulguin compartir coneixements i experimentar el desenvolupament col·lectiu. El projecte ja ha establert línies de col·laboració i aliances amb altres centres d’àmbit internacional amb els que comparteix un punt de vista multidisciplinari i la recerca de connexions entre ciència, tecnologia, humanitats i art.


«Tenim pau social i seguirem treballant perquè duri», Granados | Notícies TGN - Notícies de Tarragona Diari Digital\n«Tenim pau social i seguirem treballant perquè duri», Granados\nLa valoració dels danys municipals ocasionats pels aldarulls del passat dimarts supera els 9.000 euros\nSalou ha celebrat avui una reunió extraordinària de la Junta Local de Seguretat que ha assegut al voltant d’una mateixa taula a totes les forces i cossos de seguretat, al conseller d’Interior, Jordi Jané i a l’alcalde de Salou, Pere Granados, entre d’altres per tractar el darrer incident ocorregut al municipi arran de la mort d’una persona d’origen senegalès aquest passat dimarts. La junta ha servit per valorar els fets ocorreguts el passat 11 d’agost. “És evident que hem lamentat i lamentem la pèrdua d’una vida humana, com no pot ser d’una altra manera, però també volem condemnar els actes violents siguis de la índole que siguin”. El batlle també ha destacat que “des del mateix dimarts a la nit tenim tranquil·litat absoluta als carrers de Salou; tenim pau social i seguirem treballant perquè aquesta sigui duradora”.\nEl màxim responsable municipal ha afirmat –després de conèixer les xifres de la davallada dels fets delictius al municipi en un 12% que “ Salou és una de les ciutats més segures de Catalunya fruit del treball intens dels diferents cossos i forces de seguretat i amb coordinació entre tots”, i ha afegit que “els incidents ocorreguts el passat dimarts són absolutament extraordinaris. Salou és un marc de convivència i tolerància de totes les nacionalitats; ha estat un fet puntual, greu, molt greu, intolerable i inacceptable”. Granados s’ha mostrat contundent en les seves paraules i ha assegurat que “nosaltres seguirem treballant per perseguir qualsevol tipus de delicte, perquè és la nostra obligació”.\nUn cop avaluats els danys públics municipals aquests ascendeixen a 9.095,14 euros; una xifra que se sumarà a l’expedient incoat i que passarà a disposició judicial, junt amb la resta de les diligències obertes al sumari i altres danys quantificats. En aquest sentit, l’alcalde ha explicat que “els autors dels delictes hauran de fer front al seu pagament”.\n“A Salou hi ha un abans i un després” ha manifestat l’alcalde; “parlant amb la gent del carrer et transmeten que estan sorpresos per la reacció violenta d’aquest grup de senegalesos”. Granados ha apel·lat a la “voluntat de les persones” per tal que s’ajustin els seus comportaments als d’una ciutat civilitzada.\nA la reunió de la Junta Local de Seguretat hi ha participat a més de l’alcalde el conseller d’Interior, Jordi Jané; a més d’Albert Batlle, director dels Mossos d’Esquadra; Joan Carles De La Monja; director Territorial del departament d’Interior a Tarragona; Marc Montagut, Regidor delegat de seguretat ciutadana i mobilitat; José Luís Gargallo, Inspector cap Policia Local de Salou; Rafael Alvarez, Comandant de la caserna de la Guàrdia Civil; Jacinto Tarín, Capità cap de la 1a companyia de la Guàrdia Civil de Salou; Eduard Blanch, Sotsinspector cap Comissaria de Districte Salou-Vila-seca; Rafel Comes, Intendent Sots-cap de la Regió Policial Camp de Tarragona; Carlos Yubero, Comissari Policia Nacional i Vicenç Lleonart, Inspector Mossos d’Esquadra.


Territori Borja representarà la seua marca amb la figura d'Alexandre VI - Cultur Plaza\nun disseny a una sola tinta\nTerritori Borja representarà la seua marca amb la figura d'Alexandre VI\nVALÈNCIA. Després de "pegar-li moltes voltes", el dissenyador gràfic valencià Pepe Gimeno ha considerat que el camí "més interessant" per a representar la identitat dels Borja és la figura d’Alexandre VI. Així ho ha expressat en una roda de premsa, juntament amb el secretari autonòmic de l’Agència Valenciana de Turisme, Francesc Colomer.\nAquesta decisió es basa, segons paraules del dissenyador, al fet que Alexandre VI "transmet els valors que els ciutadans volen veure dels Borja" i a més, ha recalcat que es tracta d’un "personatge central" en la trama històrica presentada en llibres, pel·lícules i sèries sobre la familia.\nPel que fa al disseny, Pepe Gimeno ha tractat d’agarrar "l’ostentació i poder" d’Alexandre VI i l’ha convertit a una sola tinta. A més, com a base ha creat al voltant de la figura un medalló "que recorda al sol i a la resplendor".\nAixí mateix, per tal d’utilitzar-ho turísticament, s’han fet diverses versions gràfiques tant en valencià, castellà com en anglés, i s’ha adaptat a merchandising amb objectes com clauers o ventalls.\nAquesta nova identitat corporativa ha respost a una necessitat "de donar major visibilitat i promoció a la ruta". En aquest sentit, Francesc Colomar ha manifestat que es tracta "d’una obra col·lectiva, plena d’esperança i emocions".\nCal recordar que van ser 25 els dissenyadors aspirants a la creació d’aquesta marca, en el passat mes de juliol, i va ser Pepe Gimeno el seleccionat.\nD’altra banda, Francesc Colomer ha anunciat que d'ací a poc temps sortirà una línia d’ajudes lligada a la recuperació de patrimoni, que més endavant anunciaran. I que en el dia d'avui el municipi Castellnovo s'ha sumat al projecte Territori Borja amb la posta en valor del seu castell.\nAsí nace la marca Territorio Borgia de Agència Valenciana del Turisme\nTurisme prevé una ocupación del 75 % para Fallas e incluso lleno para el día 19\n'a través de la posverdad'\nPepe Gimeno: "La única manera de combatir la posverdad es con la cultura"


L'Ajuntament rep més de 2 milions d'euros de la Diputació per finançar el nou poliesportiu de Cirera - Ajuntament de Mataró\nL'Ajuntament rep més de 2 milions d'euros de la Diputació per finançar el nou poliesportiu de Cirera\ndivendres 31 desembre 2004\nL'Ajuntament ha rebut una subvenció de la Diputació de Barcelona per finançar l'execució del nou pavelló poliesportiu de Cirera. El nou equipament s'ubicarà en un solar de titularitat municipal situat a la cruïlla de l'avinguda del Corregiment amb el carrer de Terrassa, a tocar del poliesportiu de Cirera ja existent.\nLa subvenció que la Diputació concedeix pel nou pavelló poliesportiu puja a 2.168.000 euros i se suma a un ajut de 435.132,76 euros atorgat l'any passat pel Consell Català de l'Esport.\nL'obra de l'edifici té un pressupost de 2.731.576,86 euros, tot i que la inversió global a realitzar a l'àmbit afectat és de 3.938.772 euros, ja que inclou la urbanització dels entorns i el trasllat del camp de Futbol-7 que ara està situat al solar on anirà el nou pavelló. Les obres de trasllat del camp de Futbol-7 de Cirera van començar el passat 9 de desembre.\nTrasllat del camp de Futbol-7\nEl camp de Futbol-7 es desplaça a un solar proper comprés entre l'avinguda del Corregiment, el pati de l'escola pública de Cirera i el torrent de la Pólvora. La superfície de l'àmbit d'actuació és de 4.720 m2.\nL'equipament se situarà a nivell intermig del solar, a tocar de la tanca del pati de l'escola. El camp, de 50 x 30 metres, serà de sauló compactat i estarà il·luminat amb 4 columnes de 12 metres d'alçada, amb 2 projectors cadascuna. Tot el perímetre estarà voltat per una tanca metàl·lica de 3 metres d'alçada, i darrera de les porteries es preveu també la instal·lació de xarxes de protecció de 6 metres d'alçada. Per solventar els desnivells del terreny i reduir l'impacte visual es faran talussos pavimentats amb llambordes recuperades.\nD'altra banda, es construirà un aparcament amb capacitat per a 30 vehicles, amb accés per l'avinguda del Corregiment. La zona d'estacionament estarà il·luminada per una columna de 12 metres d'alçada amb 3 projectors.\nEl projecte d'urbanització també preveu obrir un passatge per a vianants, en el lateral oposat a la tanca del pati d'escola, que connectarà el nou sector residencial del Parc Central amb l'avinguda del Corregiment i l'àmbit dels equipaments esportius i escolars. El passatge, de 4 metres d'ample, estarà pavimentat amb llambordins de ceràmica i s'il·luminarà amb 9 columnes de 4 metres d'alçada.\nEn els diferents àmbits previstos es plantaran alzines i pins i, seguint l'alineació d'arbrat de l'avinguda del Corregiment, tres lledoners. D'altra banda, el projecte preveu completar la urbanització i l'enjardinament de l'entorn de la plaça de Francesc Flos i Calcat.\nEl pressupost d'aquesta actuació és de 419.715 euros. Les obres tenen una durada prevista de 4 mesos.


El petit marge de llibertat (Salvador Cardús)\nEl petit marge de llibertat\nLa voluntat de ser el que som\n4 min. 16/12/2019 18:09\nLa setmana passada em va coincidir el final de lectura de l’assaig La formació de Catalunya (1986) del pedagog Jordi Galí Herrera –mort a principi de mes–, amb l’assistència a la celebració de la 69a Nit de Santa Llúcia d’Òmnium Cultural a Santa Coloma de Gramenet. I d’aquella coincidència casual n’ha sortit aquesta rèplica als qui diuen que a l’independentisme, per guanyar, li cal un projecte de país amb continguts precisos, més enllà d’un suposat identitarisme ètnic i emocional.\nJORDI GALÍ –un home savi a qui, com és regla general, el país no ha sabut reconèixer com calia– comença el seu llibre amb dues idees que ara cal recordar més que mai. Escriu: “Catalunya, que ha començat en el temps, pot desaparèixer amb el temps. Pot ser destruïda des de fora (és dubtós) o corrompre’s per dins (això ja és més possible)”. I afegeix: “Conèixer millor la realitat del passat no és decisiu ni per fonamentar-nos nosaltres ni per fonamentar el futur. […] L’únic que és decisiu és la voluntat de ser el que hom és i utilitzar el petit marge de llibertat que tenim i que és el que fa la història”.\nDONCS BÉ: a hores d’ara m’és difícil de trobar una millor expressió d’aquesta “voluntat de ser el que som” que la que Òmnium ha relatat enguany en l’acte de Santa Coloma de Gramenet. Per ser justos, aquesta associació –la que, entre les del seu àmbit, té més socis de tot Europa– ja fa anys que ha sabut anar elaborant tot un corpus de pensament i acció que fa explícit al llarg de l’any a través de les diverses iniciatives que duu a terme. Particularment, és així des de la presidència renovadora de Jordi Porta, la de consolidació de Muriel Casals i, finalment, la projectiva de Jordi Cuixart.\nA partir del reconeixement honest d’allò que hem estat i som, Òmnium articula una idea completa de país\nAQUEST CORPUS de pensament i acció és molt més que un programa polític. A partir del reconeixement honest d’allò que hem estat i som, Òmnium articula una idea completa de país. Hi ha el ferm desig de vincular allò que ha estat el país, la seva tradició, amb un present complex i un futur obert. I tot sense mistificacions, sense ocultar ni els diversos empeltaments de què estem fets ni els conflictes que ens han dut on som. Hi ha la reivindicació dels molts orígens, de totes les llavors d’on venim, i hi ha la promesa dels futurs on podríem arrelar si disposéssim d’aquell “petit marge de llibertat”, que deia Galí i ara se’ns nega.\nELS QUI diuen que a l’independentisme li manca un projecte precís de país, els demano que mirin atentament l’acte de la Nit de Santa Llúcia a Santa Coloma de Gramenet (disponible íntegrament a TV3 a la carta). Podran descobrir aquest projecte en la combinació subtil entre la memòria de lluita social i l’art que ha nascut a Santa Coloma mateix, fruit d’aquests durs combats de supervivència i arrelament. Veuran, a través dels premiats, com es conforma la nova tradició literària catalana en un context d’inequívoc compromís amb els drets cívics i polítics. Comprovaran que la immersió lingüística a l’escola, nascuda precisament a Santa Coloma de Gramenet com a visió clarivident de quin futur volien aquells “altres catalans” per als seus fills, ha format part de les “lluites compartides” –la no menys visionària denominació d’allò que Jordi Cuixart ha situat al centre del programa d’Òmnium– que han fet dels drets socials i polítics dels catalans el fonament de la voluntat de ser.\nCAP programa polític de partit no podrà justificar mai del tot l’aspiració dels catalans a ser reconeguts com a nació amb tots els drets socials i polítics que ens corresponen, és a dir, a ser sobirans del nostre destí. No és qüestió només ni principalment de quin model d’administració pública o de quin model escolar o de salut seria possible. Ni de si es viuria millor. És més senzill: com deia Galí, és la voluntat de ser el que vulguem, d’utilitzar tot el marge de llibertat possible, per petit que sigui.


museu del rock: diari d'un crític fracassat: scarlett, el motiu que em faltava per recolzar Obama\nscarlett, el motiu que em faltava per recolzar Obama\nEn un dia tant destacat (pels Estats Units, i de retruc per a la resta del món) com aquest de l’anomenat Superdimarts, no puc estar-me de comentar el magnífic vídeo que ha fet el raper Will.I.Am en recolzament de la candidatura de Barack Obama, amb una cançó titulada Yes We Can.\nCom explica el component de Black Eyed Peas en aquesta pàgina, va tenir l’idea de fer la cançó en escoltar un discurs del candidat demòcrata. Perquè, de fet, Yes We Can és un d’aquells càntics col·lectius a l’estil de We Are The World on diversos personatges famosos repeteixen fragments del discurs, al costat de l’imatge d’Obama.\nEntre els gairebé 40 convidats hi ha músics com John Legend, Common, i Herbie Hancock, esportistes com Kareem Abdul-Jabbar, i actrius com les meves estimades Kate Walsh i Scarlett Johansson. Si fins ara tenia algun dubte sobre la candidatura d’Obama, la presència de la musa de Woody Allen m’ha acabat de convèncer. I, per cert, el vídeo l’ha dirigit Jesse Dylan, fill de Bob Dylan.\nI mentre, aquí (o a Colòmbia, per ser més precisos), uns energúmens han gravat un aberrant vallenato titulat Mariano Rajoy, contigo estoy, dedicat al candidat del PP.\nEvidentment, vivim en un país de pandereta i tenim el que ens mereixem…\netiquetes de comentaris: barack obama, black eyed peas, common, herbie hancock, john legend, kate walsh, scarlett johansson, will.i.am, woody allen\nfinger39 ha dit...\nMillor aquest que no la cutrada d'en Rajoy o la tonteria dels "amics" de Zapatero Aqui sembla que no tinguem imaginacio\nEn fi ens anirem veient


El diari de Tavernes: Sindicats policials afirmen que els policies de Tavernes perdren drets laborals\nSindicats policials afirmen que els policies de Tavernes perdren drets laborals\nHem vist a la premsa que els sindicats SPPLB i CSIF de Tavernes de la Valldigna consideren que les explicacions donades pel govern local, davant les noves mesures imposades per l'executiu local a la taula de negociació, no faran més que perjudicar la situació de la plantilla de la Policia Local.\nEls sindicats qualifiquen de «manipulador» l'argumentació donada per l'edil responsable de Personal a l'hora d'eliminar el complement salarial si hi ha més del 12% de la plantilla policial de baixa. «Les mesures aprovades perjudicaran a tots els treballadors de l'Ajuntament, però sobretot als policies», van afegir.\nSostenen que poden veure afectades les seves retribucions en cas de situacions d'incapacitat, «tot això en un moment en què l'única solució per part de la regidora de Seguretat Ciutadana, Llum Sansaloni, és la massiva obertura d'expedients disciplinaris als seus membres, a excepció de l'Intendent-Cap i Inspectors afins, els que per cert tenen anul·lades les seves oposicions per sentència judicial no ferma », comenten els sindicats de Tavernes.\nSPPLB i CSIF consideren que les accions del govern local, de Compromís, «estan provocant una càrrega psicològica molt forta davant la qual molts policies busquen una sortida a altres poblacions per poder tenir una estabilitat emocional que no afecte la seva vida personal i familiar, i que no els porte a quedar incapacitats per això, cosa que a poc sembla preocupar al Govern Municipal ».\nFinalment els sindicats afegeixen que s'estan traient drets als agents «a excepció del Cap de la Policia, al qual el mateix Decret del govern li atorga plena llibertat, i fins i tot un vehicle oficial a la porta de casa per assistir a la feina».\nAnònim 3 de febrer de 2017, a les 6:45\nCom s aprofiten, es pensen que son els amos? No pensen que la rao i la sensates posa a cadascu al seu lloc, tot aco els passara factura, la fruta cau de Maura! Com poden fer aco a la policia que hauria d estar en un pedestal xq son persones que la seua tasca es d ajuda al ciutada? El poble deuria de rebelar-se contra estés accións, no debem consentir que es ningunege a este cos.


Estàs buscant productes de la marca Castelli, concretament Castelli Milano Full Zip Fleece? A bikeinn trobaràs una completa selecció de productes de Roba home i accessoris de ciclisme. Fes totes les compres a la teva botiga online bikeinn. Oferim més de 75 modalitats de pagament perquè puguis escollir la que et vagi millor. Dóna un cop d’ull al catàleg i aconsegueix fantàstiques ofertes de ciclisme. I si al rebre el producte no estàs satisfet, et tornem els diners.


Fuller Lake Chemainus Motel Chemainus (BC) Canadà - Ofertes d'hotels amb els MILLORS DESCOMPTES EN LÍNIA Fer un comentari al lloc web\nFuller Lake Chemainus Motel9300 Smiley Road TCH, Chemainus, Chemainus (BC), Canadà - Veure al mapaNotable7,4Basada en85comentarisFuller Lake Chemainus MotelVeure més fotos"Location and price and convenient restaurant next door"AnonymousCanadaVeure més fotosVeure totes les 42 fotosMolt bona ubicació 7,5Veure al mapa7,5Ubicació\nSobre l'allotjamentDescripcióFuller Lake Chemainus Motel, ubicat a Chemainus, Chemainus (BC), és una destinació popular per a viatgers. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. El Fuller Lake Chemainus Motel, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Per a la comoditat i comfort dels seus clients, l'hotel ofereix recepció 24 hores, habitació familiar, premsa, servei de bugaderia. Gaudiu de les comoditats d'alta gama com ara aire condicionat, calefacció, servei de despertador, escriptori, insonorització per tal de relaxar-vos després d'un cansat dia. L'hotel ofereix meravelloses instal.lacions d'oci com camp de golf (a 3 km), pesca, pistes de tennis, jardí que faran de la vostra estada una experiència inoblidable. Fuller Lake Chemainus Motel és la vostra destinació si buscau allotjament de qualitat a Chemainus (BC).Mostrar mésCaracterístiquesAccés a InternetWi-Fi gratuït en totes les habitacions Serveis i comoditatszona de fumadors Accéss'admeten animals de companyia Disponible a totes les habitacionsarticles de tocadorescriptoriservei de despertadorassecador de cabellforn microonesservei de planxacalefaccióinsonoritzaciótelèfondespertadorneveraTV satèl•lit/cableempolles d'aigua de cortesiasala d'estar Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal presentar una targeta de crèdit i un document d'identitat amb fotografia vàlids durant el registre d'entrada. Les peticions especials no es poden garantir, estan subjectes a la disponibilitat durant el registre d'entrada i poden comportar suplements. Comentaris recents de clients\nAllotjaments a Chemainus (BC)


Un projecte sobre la gentrificació dels barris a Barcelona guanya el Repte Barcelona Dades Obertes | Xarxa Punt TIC\nFotografia de la cloenda de la Segona edició del Repte Barcelona Dades Obertes el passat 8 de maig de 2019 a la Fabra i Coats, per Ajuntament de Barcelona. 2019. Llicència: Tots els drets reservats\nPer impulsar la incorporació de les dades obertes com a recurs educatiu, l'Ajuntament de Barcelona organitza el Repte Barcelona Dades Obertes. Enguany, un projecte sobre la gentrificació als barris s'ha endut el primer premi.\nEl programa Repte Barcelona Dades Obertes, treballa per a incrementar el nombre de persones amb coneixements i habilitats per tractar les dades obertes i així puguin aprofitar-ne tots els beneficis que comporta. S’adreça preferentment a l'alumnat 3r, 4t d’ESO i cicles formatius dels centres educatius de la ciutat de Barcelona, tutelats pel professorat el qual té la possibilitat d'inscriure's a un pla formatiu específic.\nUtilitzant les dades disponibles al portal Open Data BCN, l’alumnat analitza diversos aspectes de la nostra ciutat i de l’activitat dels seus habitants. A partir d’una selecció prèvia els projectes finalistes es defensen davant d’un jurat composat per professors universitaris i reconeguts experts en anàlisi de dades, que premia els millors valorats. El concurs culmina amb un acte públic final de presentació dels projectes.\nL’Institut Vila de Gràcia amb el treball "La gentrificació als barris a Barcelona" va guanyar el primer premi d'aquesta segona edició amb l’elaboració d’un índex de gentrificació per als barris de Barcelona, elaborat pels alumnes a partir de l’anàlisi de dades obertes publicades al portal Open Data BCN.\nS'hi podran presentar candidatures a la Tercera edició del programa a partir del 17/02/2020 fins el 17/04/2020. Les bases estaran disponibles en breu a través del portal web de Open Data BCN.


L'Hoquei Palafrugell cau amb el cap ben alt davant del Reus - Ràdio Palafrugell\nEls de Xavier Garcia Balda visitaven el líder de la competició i van perdre per la mínima (4-3) davant del conjunt roig i negre.\nDerrota per la mínima del Corredor-Mató CH Palafrugell a la pista del Reus Virginias. Un inspirat Raúl Marín amb un póker de gols, tres d’ells a pilota aturada, impedeix al conjunt blanc i negre tornar a sumar un punt com en el primer partit de la temporada.\nLa visita a la pista del Reus Virginias suposava un autèntic examen per al Corredor Mató Club Hoquei Palafrugell. Davant d’un equip amb més experiència i, sobre el paper, superior, els blanc i negres van donar la cara durant els 50 minuts. Xavier Garcia Balda, als micròfons de Ràdio Palafrugell destaca que “anem a on anem volem puntuar, i això és molt positiu”.\nEl tècnic del CH Palafrugell destaca que van tenir opcions de puntuar fins al final del matx. En aquest sentit, apunta que és una declaració d’intencions del que vol fer l’equip aquesta temporada. Tanmateix, Garcia Balda destaca que aquesta temporada estan creant moltes opcions de fer mal al rival.\nAixí, tot i la derrota, les sensacions continuen essent positives. Ara, ja toca centrar-se en el proper partit que serà com a local i davant del Manlleu que ha començat amb dues victòries. Per això, el tècnic palafrugellenc considera que serà un partit molt complicat. El matx serà dissabte 2 d’octubre a les 20h i el podreu seguir per Ràdio Palafrugell.\nVictòries del filial i del femení\nD’altra banda, el Club Hoquei Palafrugell B i el femení van aconseguir dues victòries. El filial va aconseguir vèncer el Taradell per 9-0, Josep Codina valora la victòria als Esports al Punt de Ràdio Palafrugell.\nPer la seva banda, el femení del conjunt blanc i negre es va estrenar a 2a catalana amb victòria. Un inici de competició davant del Palau de Plegamans que va acabar amb 7-5. El preparador del CH Palafrugell, Òscar Pastor, tot i la victòria, apunta que hi ha aspectes a millorar.\nEl següent partit de les noies de Pastor serà un derbi, davant del Girona HC. El filial de Codina es veurà les cares, també a 2a catalana, amb el Sant Jordi Desvalls.\nEtiquetes Club Hoquei Palafrugell Esports al Punt femení filial Josep Codina Oscar Pastor Xevi Garcia Balda


El TecnoCampus debat sobre el present i futur de la TV\nEl TecnoCampus de Mataró celebra el proper dimecres 21 de novembre per cinquè any el Dia Mundial de la Televisió a Catalunya amb una jornada de reflexió i debat sobre el present i el futur del mitjà. Enguany la trobada girarà al voltant de tres eixos, cadascun dels quals tindrà la seva respectiva taula rodona: Les dones a la televisió; Plataformes Video On Demand i Youtubers i nous perfils professionals.\nCom a ponents participaran Marta Roqueta, periodista especialitzada en gènere; Alejandra Palés, redactora al Diari ARA i crítica de sèries de televisió a Serielizados; Anna Tarragó, professora del Grau en Mitjans Audiovisuals del TecnoCampus; Sergi Vicente, director de betevé, i Jaume Ripoll, cofundador de Filmin.\nLa jornada tindrà un format de magazín televisiu conduïda per Roger de Gràcia, director i presentador del programa Estat de Gràcia de Catalunya Ràdio, la qual es podrà seguir en streaming.\nDurant la jornada també es faran públics els rànquings de les millors propostes televisives de ficció i de no-ficció del curs 2017-2018, elaborat per un comitè d’experts de diferents universitats.


Traductors voluntaris | Consumer\nLes persones que coneixen almenys un idioma diferent a l'espanyol poden col·laborar amb ONG en la traducció de textos o labors d'interpretació\nPer Azucena García 2 de desembre de 2010\nConèixer idiomes és un punt a favor del voluntariat. Els qui dominen almenys una llengua diferent a l’espanyol, poden realitzar labors de traducció i interpretació. És possible traduir informes d’altres organitzacions o el material propi de l’ONG amb la qual es col·labora. Si es prefereix, es pot ajudar a les entitats que atenen a immigrants i realitzar tasques d’interpretació per ajudar-los en la seva integració.\nLa traducció de textos per part de voluntaris suposa, per a algunes entitats, l’única possibilitat de donar a conèixer els seus projectes i iniciatives, a més de conèixer les experiències d’altres organitzacions que operen en països estrangers. L’anglès és l’idioma més reclamat, però també es requereixen persones que dominin francès o alemany i, fins i tot, altres llengües que serveixin de vehicle de comunicació amb les persones immigrants.\nEn alguns casos, se sol·licita un nivell mitjà-alt de coneixement de l’idioma. Afro Aid demana als voluntaris un domini suficient de l’ortografia i la gramàtica anglesa i francesa, per realitzar traduccions de l’espanyol, així com d’alemany a castellà. La labor dels voluntaris és fonamental per a aquestes entitats. En la seva majoria, manquen de recursos econòmics per abonar el treball d’un professional, però és indispensable que el resultat sigui de qualitat.\nEs facilita la comunicació entre organitzacions de tot el món, que poden donar a conèixer les seves experiències a altres ONG\nTraduccions pel Progrés es nodreix també de voluntaris per facilitar la comunicació d’organitzacions de tot el món que manquin de recursos per pagar aquest servei. A més, pretén donar a estudiants o professionals de llengües estrangeres la possibilitat d’augmentar “la seva experiència com a traductors” i “contribuir a una bona causa”.\nEls voluntaris poden ser estudiants o persones estrangeres que resideixen al nostre país. Una altra possibilitat és realitzar tasques de traducció a l’espanyol per a una organització estrangera, encara que sempre s’ha de dominar l’idioma que es tradueix per evitar interpretacions errònies.\nA Espanya, Mondo Services aprofita també la col·laboració d’estudiants de filologia o professionals, encara que “qualsevol persona amb un coneixement profund suficient de l’idioma propi i estranger serà benvinguda”, afirmen. Fins i tot concedeixen l’oportunitat de presentar-se a les proves de selecció pertinents i, si se superen, col·laborar en treballs professionals renumerados.\nQuè es tradueix\nEn la majoria dels casos, les traduccions es realitzen a través d’Internet, per la qual cosa es pot col·laborar amb organitzacions de qualsevol part del món, sempre que es conegui l’idioma. Ashoka compta amb voluntaris bilingües per a traduccions virtuals, ja siguin articles, newsletters, informes, fullets, estudis o propostes. aquesta entitat fomenta el canvi social en més de 60 països a través de la figura de l’empresari social i mitjançant mesures sostenibles i repetibles.\nMondo Services tradueix pàgines web de fundacions, ONG i altres entitats sense ànim de lucre, amb un límit en l’extensió. De la mateixa manera, exigeix que l’associació o moviment per qui es presti el servei necessiti aquest, “tant des del punt de vista econòmic com des del punt de vista pràctic”. “Ha de tenir sentit que la pàgina web estigui traduïda”, afegeix.\nAl començament d’any, la iniciativa Mondo Lingua va formalitzar la seva labor, amb un servei que gestiona en col·laboració amb Mondo Services. Si escau, també és possible la subtitulació, entesa com una traducció audiovisual que requereix adaptar-se al temps, a la imatge i a l’àudio corresponents.\nA més de dominar almenys dos idiomes, és convenient que els qui desitgin ser traductors voluntaris coneguin o estiguin familiaritzats amb eines de traducció assistida. Altres aspectes que es valoren són els coneixements d’HTML, si bé, recorda Mondo Lingua, és freqüent que s’expliqui el procés amb manuals i eines de traducció assistida. Segons aquesta entitat, els idiomes més sol·licitats són: anglès, espanyol, portuguès, francès, alemany i italià.\ninmigración-ca ONG-ca traductors voluntaris


El Ple demana que el transport escolar de l’Escola Joan Maragall sigui considerat obligatori - Ajuntament de Rubí\nEl Ple demana que el transport escolar de l’Escola Joan Maragall sigui considerat obligatori\nEl Ple demana que el transport escolar de l’Escola Joan Maragall sigui considerat obligatori Els grups municipals també han aprovat de forma unànime una moció a favor de l’aprofitament de l’excedent alimentari que proposa, entre d’altres, l’impuls d’una campanya de sensibilització ciutadana https://www.rubi.cat/ca/actualitat/noticies/el-ple-demana-que-el-transport-escolar-de-l2019escola-joan-maragall-sigui-considerat-obligatori https://www.rubi.cat/ca/actualitat/noticies/el-ple-demana-que-el-transport-escolar-de-l2019escola-joan-maragall-sigui-considerat-obligatori/@@images/image/preview\nEls grups municipals també han aprovat de forma unànime una moció a favor de l’aprofitament de l’excedent alimentari que proposa, entre d’altres, l’impuls d’una campanya de sensibilització ciutadana\nEl Ple municipal del mes de juny s’ha avançat a aquest dimecres\nEl Ple de l’Ajuntament de Rubí ha aprovat aquest dimecres per unanimitat una moció que insta el Departament d’Ensenyament de la Generalitat de Catalunya a considerar el transport escolar de l’Escola Joan Maragall com un servei obligatori. El text demana a l’administració autonòmica que reconegui la situació d’excepcionalitat d’aquest centre, ubicat a 4 quilòmetres del nucli urbà, per tal que les famílies que hi tenen escolaritzats els seus infants puguin disposar de transport col·lectiu de forma gratuïta.\nL’actual normativa no considera que l’Escola Joan Maragall hagi de tenir transport obligatori perquè no està situada en un altre municipi, per la qual cosa les famílies i l’Ajuntament han hagut d’assumir tradicionalment una part molt important del cost del servei. El 17 de juliol, es va aprovar una proposta de resolució a la Comissió d’Ensenyament del Parlament de Catalunya que instava el Govern català a adaptar aquesta regulació i, d’aquesta manera, deixar de penalitzar casos com el del centre rubinenc. Al Ple municipal d’aquest dimecres, tots els grups polítics han exigit que es doni compliment a aquesta decisió, que es reconegui l’excepcionalitat de l’Escola Joan Maragall i que el Departament d’Ensenyament garanteixi un compromís pressupostari estable que permeti mantenir el transport escolar.\nDesprés de la sessió plenària, l’alcaldessa, Ana María Martínez, insistia en la urgència d’aquest servei: “L’Escola Joan Maragall requereix la consideració d’excepcionalitat per la seva distància respecte al nucli urbà i perquè el transport no pot ser considerat com un servei complementari sinó absolutament necessari. Cal salvar la seva llunyania per poder potenciar el bon funcionament d’una escola que té un currículum fantàstic i una comunitat educativa que treballa a diari per tenir una educació de qualitat”. Tal com ha destacat l’alcaldessa, la garantia d’aquest transport escolar també ha de permetre acabar amb la incertesa que viuen moltes famílies a l’hora de triar escola per als seus fills i filles.\nEls vuit grups municipals també s’han posat d’acord per aprovar una moció de suport a la Proposició de llei d’aprofitament de l’excedent alimentari presentada al Parlament de Catalunya. El text insta la Generalitat a adoptar diverses mesures per combatre el malbaratament, com ara campanyes a les escoles, però també contempla accions en l’àmbit estrictament local. Així, es proposa que l’Ajuntament faci una campanya de divulgació entre la ciutadania i els comerços, i que realitzi un estudi per conèixer quina és la situació a Rubí en relació a aquest tema.\nTots els grups a excepció d’Esquerra Republicana de Catalunya (ERC), que s’ha abstingut, han donat llum verda a la moció sobre el servei de tren S5 dels Ferrocarrils de la Generalitat de Catalunya (FGC), presentada conjuntament pel Partit dels Socialistes de Catalunya (PSC), Ciutadans-Partido de la Ciudadanía (C’s), Iniciativa per Catalunya Verds (ICV) i Veïns per Rubí (VR). La proposta expressa el rebuig de l’Ajuntament de Rubí a la decisió de modificar l’estació d’origen d’aquesta línia ─que ara surt des de Terrassa en comptes de fer-ho des de Rubí─, reclama a la Generalitat que faci marxa enrere en aquesta decisió i exigeix a FGC i al Departament de Territori i Sostenibilitat que tinguin el consistori com a interlocutor prioritari a l’hora de planificar el transport al municipi.\nTambé ha obtingut un ampli suport polític la moció presentada per C’s que demana mesures de millora a les àrees d’esbarjo per a gossos de la ciutat. La proposta ha prosperat malgrat els vots en contra de l’Alternativa d’Unitat Popular (AUP) i Esquerra Republicana de Catalunya (ERC) i l’abstenció d’Iniciativa per Catalunya (ICV). Durant el debat de la moció, la regidora de l’Àrea de Serveis Territorials i portaveu del PSC, Maria Mas, ha explicat que en el darrer any s’han doblat pràcticament els espais dedicats a l’esbarjo dels animals domèstics però que “cal mantenir-los en les millors condicions”. Com a prova de l’interès del consistori per aquesta qüestió, Mas ha recordat que ja hi ha prevista una trobada entre l’alcaldessa i el col·lectiu de propietaris de gossos que reclama millores en aquest sentit.\nUna altra moció que ha estat aprovada ha estat la que presentava ICV en contra de l’Acord Econòmic i Comercial Global entre Canadà i la Unió Europea (CETA). El PSC, ERC, l’AUP i ICV han votat a favor de la proposta, mentre que C’s ho ha fet en contra i CDC, el PP i VR han optat per l’abstenció. El text s’adreça al Govern central, al qual demana que rebutgi aquest acord, d’afectació internacional però també estatal, autonòmica i local.\nLa darrera moció que ha rebut llum verda al Ple d’aquest dimecres, presentada per VR, demana la creació d’un observatori de la contractació d’empleats públics. Malgrat el compromís del govern municipal de donar compliment al seu contingut a través de la Comissió Informativa Especial de Transparència i Bon Govern, la moció s’ha acabat votant i s’ha aprovat amb el suport de l’AUP, ICV, CDC i VR, els vots en contra del PSC i C’s i l’abstenció d’ERC.\nLa sessió plenària del mes de juny s’ha completat, en l’apartat de tràmits, amb l’aprovació del text refós del Pla especial i catàleg de construccions en el sòl no urbanitzable de Rubí, que ha prosperat amb l’única abstenció de VR.


Catalunya registra 3 morts i 1.243 casos positius en Covid-19\nProves de PCR en un CAP de Catalunya.\nActualitzada 26/07/2020 a les 06:40\nCatalunya va registrar ahir 1.243 nous positius per Covid-19 confirmats per PCR o epidemiològicament respecte al balanç de fa 24 hores, segons les últimes dades del Departament de Salut. Pel que fa a les morts, les funeràries n’han reportat tres més i la xifra total és de 12.677.\nL’evolució epidemiològica a territori català, doncs, situa la xifra global de positius en 77.534, però puja fins a 89.727 si es tenen en compte proves serològiques (1.493 més). Dels casos nous amb prova confirmada, 428 són a la regió metropolitana sud (197 amb PCR a l’Hospitalet de Llobregat), 280 a la regió de Barcelona ciutat (279 per PCR a la capital catalana), 213 a la regió metropolitana nord i 177 a la de Lleida (137 al Segrià per PCR). En aquest darrer, Salut va detectar divendres un brot de 25 positius per coronavirus en l’alberg Sant Anastasi de Lleida, que acull persones sol·licitants d’asil o refugiats del programa estatal de Creu Roja, així com persones derivades dels serveis socials de l’Ajuntament de Lleida.\nPel que fa al nombre d’ingressats, fins ara hi ha hagut 4.244 ingressats en estat greu, sis més, i actualment en són 71, també sis més que en l’últim balanç.\nPel que fa a la retrospectiva de casos, on no s’inclouen els tests serològics, a tot Catalunya s’han registrat un total de 158 casos corresponents al 24 de juliol, 901 al 23 de juliol, 1.124 al 22 de juliol, 1.177 al 21 de juliol i 851 al 20 de juliol.\nQuant als centres geriàtrics, hi ha un total de 15.584 persones confirmades com a positives. Són 32 més que els informats el dia anterior. Pel que fa a les altes hospitalàries des, de l’inici de la crisi, n’hi ha hagut un total de 40.734 i se sumen 101 més respecte a l’últim balanç de la Generalitat.


Madrid accepta fer més inversions a Balears perquè pugui assumir Justícia\n26 febrer 2021 02:18\nEl secretari d'Estat es compromet a elevar fins a 50 milions el pressupost destinat\nXavier Gispert Zegrí/E.P. | 12 octubre 2007\nEl secretari d'Estat de Justícia, Julio Pérez, es mostrà ahir disposat a acceptar la petició que li ha traslladat el conseller de Presidència del Govern, Albert Moragues, d'elaborar plans addicionals per complementar el cost fix que suposarà la transferència de competències de Justícia per les Balears.\nSegons Moragues, l'objectiu d'aquest annex seria atendre algunes de les principals deficiències que pateix l'administració de Justícia a les Illes, com els dèficits en infraestructures o de caràcter tecnològic.\nA més, a la reunió d'ahir Moragues també aconseguí tancar un pre-acord que xifra el nou pressupost que l'Estat destinarà al traspàs de les competències en uns 50 milions d'euros.\nFins ara el cost fixat per la transferència de competències rondava els 45 milions d'euros, però segons el conseller de Governació es tractava d'una xifra obsoleta, calculada durant el 2006, i que calia actualitzar per adaptar-la a la nova realitat del 2008.\nLa propera reunió entre el Govern i l'Estat per valorar l'estat de la qüestió tindrà lloc a finals del mes de març i es valorarà la feina feta per una comissió tècnica mixta que començarà a treballar a partir de dilluns. Moragues explicà que aquesta comissió ha de començar a valorar els aspectes tècnics que determinaran els acords a tancar durant la propera reunió. Una altra de les prioritats ara mateix és accelerar el procés de traspàs de competències, que duu aturat molt de temps.\nEl conseller de Governació també destacà ahir que l'anterior Govern del PP mai no tingué la intenció de fer efectiu el procés de transferència, i que per això plantejava «un model ideal que no té encaix per a la justícia espanyola».\nAixí, de moment, l'Estat i el Govern no han tancat encara cap acord concret, però el secretari d'Estat reiterà la voluntat de finalitzar el traspàs de competències abans que finalitzi la legislatura estatal. Al final de la reunió, el ministre de Justícia, Mariano Fernández Bermejo, saludà la representació balear que ahir viatjà fins a Madrid.


EOI Figueres | EOI Figueres\nInformació sobre els Certificats d’Idiomes, convocatòria ordinària.\nConsulteu tota la informació (calendari, admissió candidats lliures…) aquí\nClubs de conversa d’anglès online a partir del 06/11\nEls grups de conversa d’anglès començaran divendres 6 de novembre online a través de la plataforma Meet o Zoom.\nSeran dos sessions d’1 hora de durada cadascuna cada divendres. Abans de la sessió, els alumnes rebran un enllaç per unir-se al grup.\nNivell i horari: una setmana començaran 3r-4t a les 5.30 i 5è-C1 a les 6.30 i la setmana següent al revés (primer 5è-C1 i després 3r-4t) i així alternativament.\nNombre d’alumnes: 10 per sessió (o excepcionalment fins a 12 si hi ha molta demanda).\nDinamitzadora: serà com l’any passat la Natalie Staniforth.\nInscipció: presencialment o per mail.\nCarnet escolar de l’EOI 2020-2021. Per als alumnes i als amics de l’EOI.\nPodeu descarregar el carnet aquí: Carnet 2020-21\nAmb el carnet de la nostra escola pots gaudir d’avantatges:\nEntrada gratuïta a totes les activitats extraescolars que organitzem (xerrades, obres de teatre, sortides, visites guiades, projecció pel·lícules, conferències, etc).\nUtilització de la biblioteca i servei de préstec de l’escola.\nParticipació gratuïta als clubs de conversa i clubs de lectura que organitza l’escola. Distribució per nivells i grups reduïts.\nDescomptes al cineclub Diòptria de Figueres i al cinema Truffaut de Girona i a les llibreries Text, La Ploma, Abacus.\nEl carnet només tindrà validesa si porta el segell de l’escola. Per a que el carnet us sigui segellat cal haver pagat els 30€ d’aportació juntament amb les taxes de matrícula.\nPersones que no siguin alumnes també poden obtenir el carnet i gaudir de les activitats extraescolars, dels clubs de lectura i grups de conversa, de la biblioteca de l’escola i del servei de préstec si abonen la quantitat de 30€ per curs escolar.\nEl carnet de l’EOI Figueres també pot servir per a que ens facin descomptes per entrar a museus tant dintre Catalunya o Espanya com a l’estranger, per tant, val la pena portar-lo a sobre.\nPla per a l’obertura de l’escola al setembre\nObjectiu: garantir la seguretat del lloc de treball per al professorat, pel PAS i pel personal contractat. També garantir la seguretat de l’alumnat a les aules, a secretaria, a la biblioteca i d’altres espais del centre.\nInstruccions per a l’organització de l’obertura dels centres educatius (per al desplegament del pla d’obertura de centres educatius en fase 2 de desescalada en la finalització del curs 2019-2020 i per a l’organització i funcionament dels centres i els estudis del curs 2020-2021, aprovat pel procicat en data 20 de maig de 2020)\nInstruccions 2/2020, de 28 de maig, sobre reincorporació progressiva als centres educatius d’aplicació al personal docent al servei de l’Administració de la Generalitat de Catalunya amb motiu del coronavirus SARS-CoV-2.\nProtocol de gestió de casos als centres educatius, 13 d’agost 2020\n1.- Principals mesures per a prevenir riscos.\nLimitació de l’aforament del centre: distància social: 1,5m .\nBiblioteca: una persona per taula de treball, més la bibliotecària més una persona a la zona chill-out. En cas que no s’utilitzi com a aula.\nAules: 15 persones + professor amb la excepció de l’aula 2: 24 persones.\nZones comunes: aules obertes per evitar que l’alumnat s’esperi al passadís, entrada esglaonada a classe (anglès 15.55 i 18.25, francès i alemany 16.05 i 18.35).\nZona chill out: es posarà un rètol recordant la distància de seguretat\nZona de secretaria i administració: La secretaria s’ha instal·lat temporalment a la sala de reunions. L’atenció es farà a través d’una mampara i els visitants no accediran a l’espai de treball.\nMesures d’higiene bàsiques:\nNeteja i desinfecció diària pel personal contractat per l’Ajuntament i neteja per part de l’alumnat de la cadira utilitzada al principi i al final de la classe. El PQPI segueix el mateix protocol i demanem que els cursos de l’Ajuntament també.\nVentilació dels espais (a cada canvi de grup a les aules i a l’inici de la jornada als departaments).\nGel hidroalcohòlic i tovalloletes: disponible a cada aula; rentat de mans a l’entrada i a la sortida de cada classe i neteja de la cadira utilitzada al principi i al final de la classe.\nMocadors de paper i papereres amb tapa i pedal: cada lavabo i aula.\nMesures de protecció específiques contra la Covid-19\nMascaretes quirúrgiques i/o de roba: professorat i alumnat.\nPer defecte tot l’alumnat i el professorat haurà d’utilitzar la mascareta a les zones comunes i a les aules en tot moment. Els treballs de grup es faran en principi amb els mateixos companys durant una sessió.\nMascaretes FP2 per al personal administratiu\nMampara de separació per al personal administratiu\nEstat de salut: Publicació dels requisits per a l’assistència (en el centre i la pàgina web). S’agafarà la temperatura de l’alumnat a la entrada al centre. En cas de refredat, recomanem que l’alumnat no es presenti a la classe. Es farà una comprovació diària de símptomes al personal.\nDeclaració responsable signada per l’alumnat.\n2. – Adaptació de l’activitat acadèmica.\nTest de nivell de setembre\nOrganització de 3 proves (3 dies diferents) per als candidats d’anglès\nRepartició dels candidats en diferents aules (respectant les pautes d’ocupació) de seguida que arribin.\nEspera per als orals a fora de l’edifici\nDividir tots els grups superiors a 15 alumnes en 2.\nCada meitat assistirà a un dia de classe en lloc de dos. Implicacions:\nDeures: el professorat haurà de proposar deures perquè l’alumne compensi la pèrdua de 2 hores lectives, aquests deures seran obligatoris. Aquesta distribució de la feina no són classes online, però s’ha de procurar la rellevància de la feina encomanada i la seva connexió amb l’activitat d’aula.\nSemi-presencial: la sessió “no presencial” no es farà en els casos de grups dividits i serà substituida per deures obligatoris.\nModalitat dividida (lent): cada meitat assistirà a 1 hora de sessió presencial.\nFlexibilitat: el grup tornarà a unir-se de seguida que sigui possible. Quan la baixada de l’assistència sigui estable durant 15 dies, es podrà tornar a unificar el grup.\nConeix la nostra EOI: metodologia, instal·lacions, activitats culturals, perfil de l’alumnat….\nVideo de presentació: aquí\nEn aquest espai hi trobareu la informació que els memebres del Consell Escolar de l’escola comparteixin amb tota la comunitat!\nFotos i vídeos (sortides, viatges, celebracions, etc)\nPosa en aquest espai l’enllaç a fotos o videos que vulguis compartir: sortides, viatges, festes de l’escola, etc! (no es tracta de penjar fotos o videos en aquest espai, sinó de posar l’enllaç on ho hàgiu penjat (picassa, youtube, google drive, etc)\nZum Lesen, zum Entdecken! (Schreiben von den Schülern)\nDu kannst hier deine Nachricht hinzufügen!\nAnzeigen, Ratschläge, Fragen, Kommentare, …\nFragebogen der Deutschabteilung\nAnnonces, conseils, commentaires, questions…


Seguim empobrint-nos, seguim distanciant-nos… | Encara no hi som tots\nDavant la manca d’habitatge a la UE : A la recerca de la propera generació de millors pràctiques →\n21 Octubre 2014 · 16:06\nSeguim empobrint-nos, seguim distanciant-nos…\nLes dades, de manera ben clara, malauradament inexorable, ens demostren que, contra el que diu el grup Manel a la seva cançó, no ens en sortim.\nLes perspectives de futur apunten a una modificació estructural de la societat en base a percentatges elevats de població en atur de llarga durada, de futurs adults poc o gens competitius al mercat laboral per una deficient formació, i una redefinició dels models econòmics que s’apalanquen en la no distribució de la riquesa, augmentant la taxa no només de persones pobres: també, la bretxa del risc de pobresa i la bretxa social de la desigualtat econòmica.\nA tot això, un estat del benestar que mai vam acabar d’implementar ni de dotar amb suficiència, s’està desballestant i debilitant en pilars bàsics com l’educació, la salut, el sistema de protecció social, les prestacions econòmiques, l’habitatge.\nNo reaccionem ni activant una fiscalitat menys neoliberal, ni activant l’economia, ni foragitant la austeritat que ens està escanyant.\nAquest clam, te el seu sentit avui per que és el dia de lluita contra la pobresa. I vol aportar també algun plantejament de canvi, com el que s’està experimentant el voltant de la tensió general creada sobre el dret a l’habitatge: malgrat el desastre que estem patint a partir de la endèmica especulació immobiliària i actual manca de reacció suficient davant el problema, la societat s’està activant.\nArreu, sorgeixen iniciatives de confrontació al problema, amb persones que miren d’abordar-lo i d’oferir solucions concretes a altres persones que ho pateixen.\nDes de entitats socials que amplien la seva activitat en disponibilitat en habitatges, a moviments socials o associacions, que han fet del reconeixement del dret a l’habitatge una bandera de lluita política.\nEm crida especialment l’atenció com diverses Xarxes de Suport Social nascudes a Assemblees de Barris, s’activen des d’un posicionament polític per actuar i resoldre problemes concrets de veïns i veïnes, sigui derivant-les a serveis socials, sigui donant suport al lloguer, sigui estudiant una possible ocupació… Quelcom s’està movent. I on abans parlàvem del preu dels pisos, avui parlem del dret a l’habitatge.\nI on ahir no ens posicionàvem com a societat, avui ens mobilitzem políticament, i caminem, no se si cap a una nova política, però segur cap a una nova societat.\nPotser la cançó de Manel, gairebé un himne, no s’equivoca tant i, d’una o altra forma, la societat “ens demostra que ens en sortim”. I que també tenim la nostra a dir sobre la redefinició de la societat i de la forma de fer política.\nEl neguit, no obstant, està en saber què es perdrà de bo de la nostra societat actual i quantes persones es perdran irremissiblement per culpa d’una pobresa que ens podríem haver estalviat.\nDirector de Sant Joan de Déu Serveis Socials Barcelona


Bon beure | Sabors d'Origen\nProductes amb Certificació ECO\nProcedència dels productes\nNaturlan - Granjes\nSOM DE BON BEURE\n"A les penes punyalades, i als disgustos gots de vi."\nCELLER DE L'ERA: vins ecològics amb Denominació d'Origen Montsant.\nVINS PETXINA: es una empresa de Manresa que selecciona cellers de tot Catalunya per a que desenvolupin les seves idees i crein els seus propis vins. Qualitat i bon gust amb una gran varietat de climes\nLa CERVESERIA OCCITANA ALARYK és la millor cerveseria artesanal ecològica de França. Ha guanyat diversos premis i ofereix diferents varietats de gran qualitat.\nCOSTAECO I TERRA I XUFA: Begudes vegetals ecològiques elaborades al País Valencià.\n* Xufa a GRANEL (Envasada al buit 1 - 25KG)\nALMA HOME: Infusions ecològiques, elaborades per a Aiguaviva (Girona). Sent l'aroma de la naturalesa, observa la qualitat de les herbes i disfruta del sabors de la terra.\nCAFÈS DEL BAGES: el café Ecologicum no ha utilitzat cap adob químic, insecticida o aqent químic en el seu cultiu, transport i torrat. Certificat ecològic, i amb el segell del patronat Café Mundi per a projectes de desenvolupoament, sostenibilitat i responsabilitat social amb els països del tercer món dedicats a la producció de café.\nSucs ecològics FRUIT AL PUNT BIO d'Alfarràs (La Noguera), elaborats per productors de fruita ecològica que aprofiten la que no venen en peces per elaborar sucs d'alta qualitat i per tant no és a base de concentrats.